P6_TA(2007)0082

Begrænsninger i forbindelse med regionalpolitikken

Europa-Parlamentets beslutning af 15. marts 2007 om øerne og de naturlige og økonomiske begrænsninger i forbindelse med regionalpolitikken (2006/2106(INI))

Europa-Parlamentet,

- der henviser til forordningerne for strukturfondene for perioden 2007-2013,

- der henviser til Rådets beslutning 2006/702/EF af 6. oktober 2006 om Fællesskabets strategiske retningslinjer for samhørighed [1],

- der henviser til konklusionerne fra Det Europæiske Råds møde i Sevilla den 21. og 22. juni 2002,

- der henviser til konklusionerne fra Det Europæiske Råds møde i Bruxelles den 14.- 15. december 2006,

- der henviser til sin beslutning af 2. september 2003 om de i strukturel henseende ugunstigt stillede områder (øer, bjergområder og regioner med lav befolkningstæthed) i forbindelse med samhørighedspolitikken og de institutionelle perspektiver [2],

- der henviser til Regionsudvalgets udtalelse af 13. marts 2002 om problemer for EU's øområder og perspektiver i lyset af udvidelsen [3],

- der henviser til Regionsudvalgets udtalelse af 7. juli 2005 om revision af retningslinjer for statsstøtte med regionalt sigte [4],

- der henviser til forretningsordenens artikel 45,

- der henviser til betænkning fra Regionaludviklingsudvalget (A6-0044/2007),

A. der henviser til, at Europa-Parlamentet ofte har gjort opmærksom på situationen på øer, der er belastet af en række forskellige handicap, og i denne forbindelse har understreget, at det er nødvendigt at hjælpe øerne med at overvinde disse vanskeligheder og mindske regionale skævheder,

B. der henviser til, at beliggenhed i den yderste periferi og status som øsamfund ikke bør blandes samen, selv om mange områder i den yderste periferi samtidig er øer; der henviser til, at der skal skelnes mellem de særlige bestemmelser i artikel 299 i EF-traktaten, som danner et fornuftigt retsgrundlag for foranstaltninger, der skal træffes for at give en effektiv kompensation for at støtte regionerne i den yderste periferi, og artikel 158 i EF-traktaten og Amsterdam-traktatens erklæring om øområder, som aldrig har været gjort til genstand for gennemførelsesforanstaltninger, hvilket har medført uligevægt i den økonomiske udvikling i Unionens kerneområder på den ene side og øerne i den yderste periferi på den anden,

C. der henviser til, at samhørighed er en af de centrale målsætninger, der skal sikre en polycentrisk og harmonisk udvikling i EU ved at mindske regionale skævheder og fjerne hindringer for udvikling, herunder hindringer, der kan tilskrives de naturbetingede eller geografiske handicap,

D. der henviser til, at princippet om territorial samhørighed er blevet yderligere konsolideret i de nye forordninger om strukturfondene for perioden 2007-2013, og at dette princip udgør en integrerende del af samhørighedspolitikken, der bør fastholdes og styrkes fremover, og at dets mål er en polycentrisk integration af EU's territorium for at sikre lige muligheder for alle regioner og deres indbyggere,

E. der henviser til, at illegal indvandring ad søvejen er et af EU's vigtigste problemer, og at der sidste år navnlig har været et meget stort migrationspres på EU's ydre søgrænser, og navnlig på øerne i Middelhavet, som pålægges en uforholdsmæssig stor byrde udelukkende som følge af deres geografiske placering,

F. der henviser til, at Det Europæiske Råds møde den 14.- 15. december 2006 i Bruxelles lagde vægt på, at indvandringsproblemet skulle løses samlet, og at den hidtidige indsats skulle fordobles, navnlig i visse øområder i EU, fordi de udgør EU's søgrænser og migrationsruter,

1. er af den opfattelse, at østatus er et geokulturelt vilkår, som både udgør et potentiale, der kan udnyttes i en udviklingsstrategi, og et permanent handicap, som gør det endnu vanskeligere for disse regioner at være konkurrencedygtige;

2. erkender, at der i de nye strukturfondsforordninger for 2007-2013 er indarbejdet en række konkrete bestemmelser for strukturelt ugunstigt stillede områder; beklager dog, at Rådet ikke har medtaget andre vigtige forslag fra Parlamentet, herunder muligheden for at øge medfinansieringssatsen for områder med mere end et geografisk eller naturbetinget handicap;

3. opfordrer Kommissionen til for programperioden 2007-2013, hvad angår de operationelle programmer for øområderne, inklusive mål 2-områderne, at udnytte alle disponible midler for at give øerne mulighed for at gennemføre foranstaltninger i forbindelse med højst tiltrængte infrastrukturarbejder;

4. glæder sig over den vægt, som tillægges samhørighedspolitikkens territoriale dimension i Kommissionens strategiske retningslinjer for samhørighed for 2007-2013; bemærker navnlig, at støtte til økonomisk diversificering af områder med naturbetingede handicap er en af prioriteterne for den næste programperiode; opfordrer derfor myndighederne i de berørte medlemsstater til i deres forberedelse af de nationale strategiske referencerammer og operationelle programmer at tage ubetinget hensyn til denne prioritet;

5. opfordrer Kommissionen til i den fjerde samhørighedsrapport at være særlig opmærksom på situationen på øerne og i andre strukturelt ugunstigt stillede områder;

6. opfordrer Kommissionen til at være særlig opmærksom på situationen i områder og navnlig på øer med naturbetingede handicap i forbindelse med fastlæggelsen af arbejdsprogrammet for observationscentret for EU's fysiske og funktionelle udvikling (ESPON); mener, at et sundt og grundigt kendskab til øernes situation er en ubetinget forudsætning for en tilfredsstillende hensyntagen til deres karakteristika; opfordrer medlemsstaterne til på lokalt plan at etablere særlige mekanismer for indsamling af de relevante data for øerne, som derefter videresendes til ESPON;

7. opfordrer Kommissionen til at opdatere de statistiske oplysninger, der blev indsamlet i 2003 i forbindelse med samtlige undersøgelser om øerne; mener, at der fremover bør fokuseres på udarbejdelsen af mere relevante statistiske indikatorer, der i højere grad vil kunne give et klart statistisk billede af udviklingsniveauet og kunne bibringe en tilfredsstillende forståelse af forholdene i områder med geografiske og naturbetingede handicap og navnlig der, hvor der er tale om en ophobning af faktorer, herunder bjergkæder og øgrupper og tilfælde, hvor en ø er dobbelt ramt af isolerende faktorer; understreger, at disse indikatorer også skal forbedre muligheden for at vurdere forskellene mellem disse områder og resten af EU og forskellene inden for områderne; opfordrer Kommissionen til at registrere og regelmæssigt aflægge beretning om disse indikatorer sammen med eksempler på bedste praksis;

8. erkender, at Kommissionen i retningslinjerne for national regionalstøtte for 2007-2013 og retningslinjerne for statsstøtte og risikovillig kapital til små og mellemstore virksomheder fremhæver den særlige situation for øerne og områderne i den yderste periferi; er imidlertid af den opfattelse, at en mere tilfredsstillende løsning på de permanente ulemper, som disse områder må slås med, forudsætter større fleksibilitet i forbindelse med gennemførelse af eksisterende og fremtidige politikker for statsstøtte, uden at denne fleksibilitet må føre til en uacceptabel markedsforvridning inden for EU; opfordrer Kommissionen til at ændre sin holdning og i højere grad tage hensyn til øernes behov for adgang til det indre marked på lige fod med regionerne på fastlandet; mener, at tilvejebringelse af bedre transportforbindelser bør være et prioriteret område, navnlig hvad angår havne og lufthavne;

9. opfordrer Kommissionen til at undersøge muligheden for at give statsstøtte til øområder, hvor brændsels- og energiomkostningerne helt klart har en negativ indvirkning på de pågældende øsamfunds konkurrenceevne; bemærker navnlig, at de betydelige udsving i oliepriserne kan bevirke, at transport mellem øområderne og det europæiske fastland udvikler sig til en meget større byrde; mener, at en ordning, der tillader operativ støtte, i de næste retningslinjer for statsstøtte skal udvides til at omfatte alle øområder bortset fra østater og indlandsøer;

10. opfordrer Kommissionen til regelmæssigt at gennemføre og forelægge Parlamentet en særlig analyse af øområders behov, under hensyntagen til spørgsmål af særlig betydning for øerne, og i den sammenhæng at foreslå foranstaltninger for at løse disse specifikke problemer; er af den opfattelse, at en sådan vurdering navnlig bør fokusere på den indvirkning, som gennemførelse af regionalpolitikken har på øerne, herunder investeringsniveauer, spredning af økonomisk aktivitet, arbejdsløshed, transportinfrastruktur (navnlig havne og lufthavne), belastning af miljøet og det samlede niveau for øernes økonomiske og sociale integration i det indre marked;

11. opfordrer medlemsstaterne til at sikre, at øområdernes særlige miljømæssige, kulturelle og sociale karakteristika beskyttes effektivt ved hjælp af foranstaltninger, såsom udarbejdelse af passende regionale udviklingsplaner, kontrol med bygge- og anlægsaktiviteter, og endvidere til i samarbejde med Kommissionen at vedtage integrerede programmer for at beskytte kulturarven og miljøressourcerne;

12. bifalder tilgangen til gennemførelsen af fællesskabspolitikker på tværs af sektorer som afspejlet i Kommissionens grønbog om "En fremtidig havpolitik for EU — en europæisk vision for havene", og insisterer på, at denne tilgang primært anvendes på øer, som udgør en grundlæggende del af Europas havområde; opfordrer Kommissionen til at udvide denne tværsektorielle tilgang til andre politikker, således at der tages hensyn til den særlige situation for øområderne for derved at stimulere deres evne til fuldstændig at blive integreret i det indre marked og Lissabon-strategien og få del i de fordele, der følger heraf;

13. gør særlig opmærksom på øer, som ligger fjernt fra store befolkningscentre og som derfor har særlige problemer med hensyn til tilgængelighed og tjenesteydelser og højere omkostninger, navnlig i forbindelse med transport, hvilket stiller dem ringere i konkurrencesammenhæng;

14. støtter bestræbelserne på at skabe en samlet havpolitik for Fællesskabet, som vil blive udvidet til at række ud over EU's officielle grænser, og som derfor i kraft af fællesskabsøernes gunstige geopolitiske placering vil skabe stærke handelsmæssige, økonomiske og politiske forbindelser og et teknisk samarbejde (udveksling af viden og erfaring) med nabolande baseret på international havret, gensidig respekt og gavn;

15. mener, at øerne konfronteres med højere gennemsnitsudgifter pr. indbygger til transport og miljøinfrastruktur og til dækning af deres energibehov, og at det for dem ofte er vanskeligere at gennemføre visse dele af fællesskabsretten, hvor der måske ikke er taget fuldt hensyn til deres karakteristika; opfordrer derfor Kommissionen til at indtage en mere fleksibel holdning til øerne i forbindelse med udarbejdelse af politikker og lovgivning, hvis gennemførelse kan være en byrde for øområder;

16. opfordrer Kommissionen til inden for Generaldirektoratet for Regionalpolitik at oprette en administrativ enhed for øområderne i lighed med den eksisterende administrative enhed for områderne i den yderste periferi for at sikre, at der i forbindelse med fastlæggelsen af politikker, som tilsigter at tilvejebringe social, økonomisk og territorial samhørighed, og i forbindelse med gennemførelse af foranstaltninger, navnlig inden for søtransport, energi, sikring af tilstrækkelig vandforsyning, overvågning af regionale grænseområder og beskyttelse af øernes sårbare miljø, systematisk tages hensyn til de særlige egenskaber og behovene i permanent ugunstigt stillede øområder og hos deres faste beboere og sæsongæster;

17. ønsker, at Kommissionen i højere grad benytter den mulighed, som EF-traktaten giver, for at tilpasse de fælles politikker, som vil kunne have negative indvirkninger på den økonomiske, sociale og territoriale udvikling i disse regioner, i bestræbelsen på så vidt muligt at afbøde de store problemer, som specifikt rammer det enkelte øområde eller grupper af øområder;

18. mener, at der bør lægges særlig vægt på de økonomiske aktiviteter, som er mere fremherskende på øerne, navnlig landbrug, fiskeri, turisme og kunsthåndværk; opfordrer derfor Kommissionen til at sikre, at dens politiske initiativer i stigende grad tager hensyn til øernes særlige behov på disse områder;

19. opfordrer Kommissionen til at overveje, hvilke tilpasninger der er nødvendige for at sikre, at den markedsøkonomiske investortest for statsstøtte afspejler de reelle forhold på øerne og i andre afsides beliggende områder, hvor det kan være umuligt at finde eller evaluere en markedsinvestor, fordi der måske ikke findes nogen i området, og hvor det også er meget usandsynligt at nå op på det gennemsnitlige afkastniveau på grund af markedernes beskedne omfang og afsides beliggenhed, hvilket gør det umuligt for afsides beliggende øer at opfylde testkriterierne;

20. opfordrer Kommissionen til navnlig at gennemføre en undersøgelse af klimaændringens indvirkning på øområder og især forværringen af de allerede eksisterende problemer, herunder tørke, og til i samarbejde med medlemsstaterne at fremme udvikling og anvendelse af hensigtsmæssige teknologier og andre foranstaltninger til løsning af disse problemer;

21. opfordrer Kommissionen til på ny at undersøge betingelserne i forbindelse med offentlige kontrakter inden for transport for at fjerne alle forhindringer for offentlige tjenesteydelser og derved lette transportforbindelserne i øområder;

22. opfordrer Kommissionen til at prioritere øernes energiforsyningssikkerhed og finansieringen af udvikling og gennemførelse af energifremstillingsprojekter med anvendelse af nye teknologier og vedvarende energikilder samt fremme effektiv brug af energi samtidig med, at miljøet beskyttes og naturens skønhed bevares;

23. opfordrer øsamfundene til at benytte sig af Euroregionerne eller lignende europæiske net med henblik på forvaltning af det interregionale samarbejde og udveksling af bedste praksis såvel som udvikling af grænseoverskridende projekter og bedre integration af øerne i de omkringliggende økonomiske områder;

24. tilskynder øsamfundene til at bruge de finansielle faciliteter og managementfaciliteter i Jaspers-initiativet (Joint Assistance in Supporting Projects in European Regions) og Jeremie-initiativet (Joint European Resources for Micro to Medium Enterprises) med henblik på at benytte de midler, der er til rådighed for regional udvikling, og fremme udviklingen af mikrovirksomheder og små og mellemstore virksomheder og derved opmuntre til diversificering af øernes økonomi og ved hjælp af bæredygtig udvikling at fremme vækst på kerneområder; tilskynder endvidere til gennemførelse på lokalt, regionalt og europæisk plan af initiativet om bedre lovgivning med henblik på bl.a. at forenkle administrative krav, navnlig hvad angår indgivelse og vurdering af ansøgninger om finansiel støtte;

25. anerkender de positive resultater, der er opnået ved anvendelsen for første gang af EU-midler til grænsekontrol og glæder sig derfor over Kommissionens nylige forslag om Europa-Parlamentets og Rådets forordning om indførelse af en ordning for oprettelse af hurtige grænseindsatshold (KOM(2006)0401) for på en medlemsstats anmodning at kunne yde hurtig operationel og teknisk bistand; mener dog, at disse grænseindsatshold kun kan være effektive, hvis deres opgave fastlægges med behørig henvisning til opgaven for Det Europæiske Agentur for Forvaltning af det Operative Samarbejde ved de Ydre Grænser (Frontex); opfordrer Kommissionen til at undersøge behovet for oprettelse af en europæisk kystvagt for sideløbende at bistå disse områder og medlemsstaterne i overvågningen af EU's ydre grænser;

26. bekræfter sin støtte til alle initiativer og aktiviteter indledt af Frontex og anmoder om, at agenturet fortløbende overvåger indvirkningen af den illegale indvandring på øsamfundene; opfordrer Kommissionen og Frontex til omgående at træffe støtteforanstaltninger til fordel for øerne for at lette det umiddelbare pres i forbindelse med løsning af dette problem, samtidig med at det sikres, at menneskerettighederne respekteres på behørig vis; opfordrer Rådet og Kommissionen til at sikre, at de nødvendige ressourcer for en hurtig og effektiv indsats er til stede; understreger endvidere betydningen af øget og tættere koordinering og samarbejde mellem øerne og nødvendigheden af et større engagement fra regionernes side i bekæmpelsen af illegal indvandring;

27. opfordrer Kommissionen til at lægge særlig vægt på udviklingen af bredbåndsnet og fremme foranstaltninger for at løse øområdernes særlige problemer i forbindelse med tjenesteydelser, herunder sundhedspleje og online lægehjælp, elektronisk forvaltning og borgerservice;

28. mener, at turisme for de fleste øer er en primær kilde til at skabe velstand, der har direkte indvirkning på væksten inden for andre sektorer (landbrug, handel, tjenesteydelser, fiskeri), og at det er bydende nødvendigt at iværksætte en integreret politik, som kan sikre øturismens bæredygtighed; mener, at denne politik bør ledsages af en veltilrettelagt oplysningskampagne for EU-borgere via indførelse af et kvalitets- og oprindelsesmærke for øerne og opbygning eller yderligere udvikling af andre aktivitetssektorer på øerne; opfordrer Kommissionen til i den sammenhæng at gennemføre en tværsektoriel analyse under særlig hensyntagen til mulighederne for at yde støtte til bæredygtig turisme som et led i de regionale strategier for øer, som ligger fjernt fra store befolkningscentre;

29. foreslår Kommissionen og de øvrige institutioner, at udpege år 2010 til Det Europæiske År for Øerne;

30. pålægger sin formand at sende denne beslutning til Rådet og Kommissionen.

[1] EUT L 291 af 21.10.2006, s 11.

[2] EUT C 76 E af 25.3.2004, s. 111.

[3] EFT C 192 af 12.8.2002, s. 42.

[4] EUT C 31 af 7.2.2006, s. 25.

--------------------------------------------------